SZEPTEMBER 9.
Az igaz életű, szent istenősök, Joákim és Anna, valamint Szent Szeveriánosz vértanú emléke
hajnali szolgálaton
Tropár 4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.
Dicsőség… 2. hang 
Igaz életű őseid emlékét ünnepelvén, *’ kérünk, Urunk, Istenünk, hogy az ő imáikért üdvözítsd a mi lelkünket!
Most és… 4. hang 
A te születésed, Istenszülő Szűz…
Az első zsoltárcsoport után kathizma
1. hang. Minta: Habár sírod köve...
Csodálatos módon születtél meddő anyától, kínok között, * te magad pedig szűz méhedből szültél természetfölötti módon. * Mert ékes hajtásként sarjadztad a világnak az Életet, * azért a mennyei erők zengik néked, Istenszülő: * Dicsőség a te mostani születésednek! * Dicsőség a te szüzességednek, ó tiszteletre méltó! *’ Dicsőség a te szent szülésednek, egyetlen teljesen szeplőtelen! 
Dicsőség... most és... 
Ugyanez
A második zsoltárcsoport után kathizma
5. hang. Minta: Az Atyával...
Az összes mennyei lény vigadozik most * és az emberi nem velük együtt ünnepel. * A próféták is titokzatos módon együtt örülnek velük, * mert akit a régi nemzedékek látomásokban, titokzatos előképekben * vesszőként, bokorként, vödörként, felhőként és ajtóként * királyi trónusként vagy nagy hegyként szemléltek, *’ az megszületik a mai napon. 
Dicsőség... most és... 
Ugyanez
Kánon  
[bookmark: _GoBack]I. óda. 2. hang
A mélységbe fullasztá hajdan * fáraó hadseregét a hatalmasabb erő: * a megtestesült Ige, * és a győzedelmeskedő bűnt megsemmisítette, * mert a fölséges Úr dicsőséggel megdicsőült.
A bölcs Anna és a tiszteletreméltó Joákim ragyogó erényességük folytán méltók lettek arra, hogy világra hozzák a tündöklő hajnali fényt, kiből a szellemi nap kelt föl.
Valóban egész lelkületével megingathatatlanul Istenre figyelt az Isten által választott Joákim s az Istenben élő Anna, és világra hozta a teljesen szeplőtelen Istenszülőt, aki szentségével minden teremtményt felülmúl.
Kiválóan éltetek és olyan ragyogó volt életmódotok, hogy egyszerre a földiek minden szülőjének fölébe kerültetek, mert világra hoztátok az érintetlen Szüzet, s általa tulajdonképpen Isten nagyszüleivé lettetek.
Az egész üdvgondozás megkezdői, az igen boldog Joákim és a dicsőséges Anna világra hozták a tisztaságos, szeplőtelen és teljesen szenny nélküli Istenszülőt, istenfélelmük jutalmát.
III. óda. 2. hang
A hitnek kőszikláján megerősítvén, * fölnyitottad számat ellenségeim ellen, * s megörvendeztetted lelkemet, * hogy így zengjek neked: * Nincs oly szent, mint a mi Istenünk, * és nincs olyan igaz, mint az Úr!
Isten által kiválasztott Anna, terméketlenségedben gyermek után vágyakozva, könnyek között kérted a Teremtőt, s méltóvá lettél, hogy megszüld azt, aki áldott az asszonyok között, és hangoztasd: Nincs más szent rajtad kívül, Uram!
Az isteni ihletésű és szózatú Joákim, ki bőséges isteni kegyemmel volt telve, méltóvá lett arra, hogy világra hozza az embereknek az üdvösség közvetítőjét, kinek ezt hangoztatjuk: Nincs más szeplőtelen, rajtad kívül Nagyasszony!
Magasztaljuk szent énekekkel a szeplőtelen házaspárt, mert általuk feltündöklött számunkra a minden teremtménynél szentebb Szűz, s ő megszülte Istent, kinek hangoztatjuk: Nincs más szent rajtad kívül, Uram!
Megszűnt a gyermektelenség szégyene, megszülte Anna az Istenszülőt, aki most már Éva gyalázatát csodálatos módon eltörli; azért zengjük neki: Nincs más szeplőtelen, rajtad kívül, Nagyasszony!
Katavászia 
Te vagy a hozzád folyamodók erőssége, Urunk! * Te vagy a sötétségben tévelygők világossága, * téged énekel az én lelkem!
Kathizma
1. hang. Minta: A te sírodat őrző...
Lelked bátorsággal volt fölfegyverezve, Istenben bölcs, * s átadtad magad a sokféle kínzásra, * mert égtél a vágytól az Uralkodó után, végtelenül boldog, * a zsarnokok őrültségét megfeddetted *’ és Istentől elnyerted a győzelem hervadhatatlan koszorúját.
Dicsőség... most és... az ünnepé. 
5. hang. Minta: Az Atyával...
Joákim és Anna örvendetes ünnepet ülnek, * mert Isten előtt méltán kegyelemre találtak * és világra hozták a gyümölcsöt, az Isten‑befogadó szent templomot, * a tiszta Szüzet, Istennek egyetlen áldott Anyját, *’ ki szüntelenül esedezik, hogy üdvözüljön a mi lelkünk.
IV. óda. 2. hang
Születtél a Szűztől, * nem közbenjáró, nem angyal, * de maga az Úr testesült meg benned * és üdvözíté az egész emberi nemet, * miért is kiáltom neked: * Dicsőség a te erődnek, Uram!
Az Istenben bölcs és Isten által kiválasztott Joákim örvendezve fogadja a terméketlen méhből megszülető Szüzet, aki szűzi szülésével megszünteti a világ terméketlenségét.
Krisztus boldogságos nagyapja, Joákim, ki Isten Anyját, a teljesen szeplőtelen Szüzet nemzette, ma lelki lakomát kínál nekünk.
A kegyelem küldi el Istennek leendő Anyját, aki kifejezhetetlen módon befogadja a megtestesülő, örök Igét, hogy az embereket megmentse a haláltól és az enyészettől.
Jessze gyökeréről hajtott ki a házaspár, mely a virágot hajtó vesszőt sarjadzotta, s ez az én emberi természetemet viseli, az istenség kenetének illatával.
Kormányozd életemet, Istenszülő, a tőled megtestesült Ige parancsolataival Istennek tetsző módon szabályozva! Vezess világosságra, Isten jegyese, Szűzanya, Mária!
V. óda. 2. hang
Sötétségben fekvők világossága, * reményvesztettek üdvössége, * Üdvözítő Krisztusom, * előtted virrasztok. * Világosíts meg engem fényáradatoddal, * békesség királya, * hiszen rajtad kívül más Istent nem ismerek! 
Az Isten által kiválasztott Joákim és Anna, a tisztaság fényével tündöklő, tiszta házaspár világra hozta nekünk azt, aki a szüzesség isteni fénysugarával felékesítette a terméketlen emberi természetet.
A hírneves Joákim és Anna, a szeplőtelen házaspár, az Istenben bölcs házastársak világra hozták a szűzi, Isten által ékesített trónt annak befogadására, aki isteni kézzel tartja fönn a világmindenséget.
Az isteni ihletésű Joákim és Anna, Istent szemlélő, istenfélő életmódjukkal nyilvánvalóan méltókká lettek arra, hogy világra hozzák a magasságból fölkelő Napkelet fényes kapuját, aki helyes útra vezeti az eltévelyedetteket.
A mindenség Kormányzója puszta akaratával kifejtette a terméketlenségből, mint valami sziklából, az új Törvény Isten írta tábláját, s az Isten‑Ige előre jelezte a régi Törvény bűneitől való feloldozást.
Világosítsd meg fénysugaraddal, Isten Anyja, a bűn homályával eltöltött elmémet, oszlasd el vétkeim és tudatlanságom ködét, Szent Szűz, mert rajtad kívül nincs más védelmezőm!
VI. óda. 2. hang
A bűnök mélységében fetrengvén, * a te irgalmad kifürkészhetetlen mélységéhez folyamodom: * Az enyészetből * vezess ki, Uram!
Befogadta a hajdan terméketlen Anna a termékenyítő magot, és méltóvá lett arra, hogy isteni kisugárzás folytán a minden teremtmény felett uralkodó Leányzót szülje meg.
Most a gyermektelen asszony Isten akaratából foganja és megszüli a Szüzet, aki aztán majd nem a test ösztönéből, hanem Isten nyilvánvaló akarata következtében szül.
A Lélektől megvilágosított Izajás Joákim és Anna leányát látta látomásában, amikor az új könyvet szemlélte, amelybe a megtestesült Ige lett beírva.
Titok titkot követ: előbb a terméketlen jóság megszülte az üdvösség közvetítőjét, ő pedig szűzi szüléssel tűnt ki előttünk.
Katavászia 
Fényes köntöst adj nekem, * nagyirgalmú Krisztus, mi Istenünk, * hiszen a te ruházatod fényesség!
Konták 
2. hang A magasságbelieket kerested...
Örvendezik most Anna, * mert a terméketlenség bilincseiből feloldoztatott * és a tisztaságos Szüzet táplálja, * mindnyájunkat egybegyűjt, hogy együtt énekeljük azt, * aki az ő méhéből ajándékozza az embereknek *’ az egyetlen férfit nem ismerő Anyát.
Ikosz
Az, aki imádságával feloldotta korábbi gyermektelensége bilincseit, összehív minket, hogy megünnepeljük vele a csodát, átadjuk ajándékunkat a tőle születettnek és hogy buzgón könyörögjünk az előtt, akihez örvendező szüzek serege sietett és zengte: Íme, megérkezett a mindenség megújítója, megszabadul Ádám, mert Anna gyümölcsöt terem, az egyetlen férfit nem ismerő Anyát.
VII. óda. 2. hang
A gonosz zsarnok istentelen parancsa * emésztő tüzet támasztott, * Krisztus pedig a jámbor ifjakra * lelki harmatot árasztott, * ki legyen áldott és dicsőített.
Az istenben bölcs Dávid gyökeréről származott szent házaspár világra hozta a legszentebb ágat, a szeplőtelen Szüzet, ki a mi legszentebb Virágunkat, Krisztust, mag nélkül sarjadzotta.
Az istenes Anna arany gyertyatartóként méhében hordozta az Istenszülőt, a teljes fényű Világítót, aki isteni eredetű fénnyel és a szüzesség fénylő tüzével az egész világot beragyogta.
A kimondhatatlan kegyelméből megtestesült mindenható Istennek, a ti isteni bölcsességű leányotok Fiának végtelenül boldog nagyszülei, most hozzátok folyamodom, hogy szerezzetek nekem bűnbocsánatot!
Valóban kiemelkedtek az összes szülő közül, mert az összes teremtmény fölött uralkodó, szeplőtelen Máriát szültétek, a nagy könyörületességében hozzánk mindenben hasonló testet magára öltött Isten Szülőjét.
VIII. óda. 2. hang
A héber ifjakhoz a tüzes kemencébe * leszállott és a lángokat * harmattá változtató Istent énekeljétek, * alkotmányai mint Urat, * és magasztaljátok mindörökké! 
A tiszteletreméltó Joákim és a tiszta életű Anna az erények gazdagságával ékesen világra hozták az isteni dicsőségben tündöklő Szűz királynőt, akit az egész teremtett világ Istenszülőnek vallva magasztal.
Általatok, Isten kedveltjei, kinyújtotta felénk az Úr a hatalmas jogart, a szeplőtelen jegyest, és az ő segítségével az istentagadó ellenségek között is felülkerekedünk s az ő fondorlatos kelepcéiket letiporjuk.
Isten rajtatok keresztül, legszentebb házaspár, a jóakarat fegyverét adta, a tisztaságos Szűzanyát, az Istenszülőt, aki által nekünk, híveknek is, ékes győzelmi koszorút nyújt.
A tőled érettünk megtestesültnek fényáradatától tündöklő, szeplőtelen Nagyasszony! A te szüleid, a nemes házaspár világra hoztak téged, hogy számunkra égi javakat közvetíts.
Isten erejével termékennyé válik a terméketlen méh, és megnyílik s előjön a szűzi kapu. Ezen keresztül jött a földön lévők közé a kimondhatatlan isteni szóra megtestesült Ige.
Katavászia 
A mennyei királyt, * kit az angyali hadak énekelnek, * dicsérjétek és magasztaljátok * mindörökké!
IX. óda. 2. hang
A kezdetnélküli Atyának Fia, * a Szűztől megtestesült Úristen, * megjelent nekünk, * hogy a homályban levőket megvilágosítsa, * az elszéledetteket egybegyűjtse, * azért téged, legáldottabb Istenszülő, * magasztalunk.
A legszentebb Istenszülő szent szülei, akik egy szívvel-lélekkel egyetértve gyakoroltátok az erényt, ti legszentebbek, esedezzetek, hogy üdvözüljenek azok, akik a ti híres és dicsőséges emléketeket buzgó szívvel megünneplik!
Dicsőségesek, megszüntettétek a halál terjedését, fényesen világra hoztátok az Élet anyját, aki aztán elernyesztette amannak elharapódzását, és a hit révén közvetítette a halhatatlan élet reményét.
Joákim, a tündöklő nap egyesült Annával, a sugárzó holddal, s ez megszülte a szüzesség fénysugarát, mely által az isteni lényeg sugara testtel egyesült személy szerint, és így számunkra feltündöklött.
Bölcsen és jámborul éltetek, boldogok, és méltóvá lettetek a kimondhatatlan boldogságra, s elnyertétek a világ számára tőletek föltűnt Isten látását. Esedezzetek hozzá, hogy üdvözítse lelkünket!
Katavászia 
Valóban Istenszülőnek vallunk téged, * tisztaságos Szűz Mária, * kik általad üdvözülünk, * a testnélküli angyali karokkal magasztalván téged.
Fényének
Az istenősöké
Joákim és Anna terméketlen öregségéből megszületett most az, aki Éva átkát elveszi, s akit mi hívek mindnyájan szent kötelességünk szerint az angyalokkal együtt himnuszokkal magasztalunk.
A szenté
A negyven hősi küzdelmet vívó vértanú vezetője voltál a mocsárban, teljesen boldog Szeveriánosz. Velük együtt emlékezz meg mindenkor mindazokról, ó dicsőséges, akik fényes emlékünnepedet megtartják, és akik téged buzgósággal tisztelnek, Krisztus bajnok vértanúja!
Az ünnepé
Újulj meg, Ádám! Mondj magasztaló éneket, Éva! Vigadozzatok, próféták, az apostolokkal és az igazakkal együtt, mert világra jött ma az angyalok és az emberek közös öröme, az igaz életű Joákimtól és Annától: megszületett az Istenszülő!
Előverses sztihirák
2. hang. Minta: Efráta háza...
Hála legyen ’ a mindenség * Megváltójának ’ és kormányzójának, * mert ő jónak látta, * hogy megszülessék a terméketlentől kifejezhetetlen módon, *’ minden reményen felül az Istenszülő!
Elővers: Halljad, leányzó, és lássad, és hajtsd ide füledet! 
Jertek, ’ szüntelen * magasz’taljuk, * hogy Dávidból és Júdából * kisarjadzott az Istenszülő Mária, *’ akiből az üdvösség fakadt! 
Elővers: A nép gazdagjai ajándékokkal könyörögni fognak színed előtt.
Ma a ’ dicsőséges Annától * csodálatosan ’ megszületett a Szűz, * a fényességes kapu. * Népek és nemzetek, *’ örömmel ujjongjatok!
Dicsőség... most és... 3. hang. Minta: Ma Krisztus Betlehemben...
Ma a teljesen szeplőtelen Tisztaság meddő asszonytól megszületett. * Ma minden örül az ő születésének. * Ádám megszabadul a bilincsekből, és Éva megmenekül az átoktól. * A mennyeiek mindnyájan ujjongnak, * és a földieknek békességet osztogatnak. * Mi pedig dicsőítő éneket zengjünk: * Dicsőség a magasságban Istennek, * és a földön békesség, *’ s az embereknek jóakarat.
Tropár 2. hang 
Igaz életű őseid emlékét ünnepelvén, *’ kérünk, Urunk, Istenünk, hogy az ő imáikért üdvözítsd a mi lelkünket!
Dicsőség… most és… 4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.


